“O‘zimni himoya qilayotib, qo‘limdagi pichoqni unga sanchib olgan ekanman” – “Malika”da bir kishining umriga zomin bo‘lgan yigitga hukm o‘qildi

2021 yilning 12 sentabr kuni Toshkentdagi Kichik halqa yo‘lining Shayxontohur va Labzak ko‘chalari kesishuvidagi kafe yonida «Malika» savdo majmuasida telefon savdosi bilan shug‘ullanuvchi bir necha fuqaro o‘rtasida pichoqbozlik yuz bergandi. Hodisa aks etgan video ijtimoiy tarmoqlarda tarqalgandi.
Toshkent shahar IIBB mojaro oqibatida bir kishi vafot etgani, yana bir kishi jarohat olib, shifoxonaga yotqizilgani haqida xabar bergandi.
Rasmiy ma’lumotda 1977 yilda tug‘ilgan T.B. olgan jarohatlari natijasida ko‘p qon yo‘qotib shifoxonada jon bergani, pichoqbozlik ishtirokchisi bo‘lgan, 1988 yilda tug‘ilgan M.A. bir necha joyidan sanchilib kesilgan jarohatlar bilan tibbiyot muassasasiga olib borilgan.
Mazkur holat yuzasidan Toshkent shahar prokuraturasi tomonidan Jinoyat kodeksining 97-moddasi 1-qismi (qasddan odam o‘ldirish) bilan jinoyat ishi qo‘zg‘atilgandi. 10 mart kuni ayblanuvchiga hukm o‘qildi.
“Jabrlanuvchining o‘zi janjalni keltirib chiqargan hamda himoyam ostidagi shaxsga birinchi bo‘lib o‘zi hamla qilgan. U ayblanuvchiga birinchi bo‘lib qo‘l ko‘targan, bundan tashqari, uni pichoqlagan”, - deydi ayblanuvchining advokati Shohida Masharipova.
Ta’kidlanishicha, marhum va uning qotili bir-biriga begona bo‘lmagan. Ular avvaldan tanish bo‘lishgan va “Malika” savdo markazida telefon savdosi bilan shug‘ullanib kelishgan.
Sudda ayblanuvchi o‘z qilmishiga iqror bo‘lgan. Lekin u qasddan emas, o‘zini himoya qilish maqsadida birovning o‘limiga sabab bo‘lganini ta’kidlagan.
“Marhum telefon olayotgan vaqtimda kelib menga gapirdi. Shu paytda u bilan o‘rtamizda kelishmovchilik yuzaga keldi. U tashqariga chiqaylik deb aytdi. Tashqariga chiqib oshxonaning oldiga bordik. U yerda uning akalari, tanishlari o‘tirgan ekan. Akalarini chaqirdi. U yerda urishib ketdik. 
Qarasam, shashlikchining oldida otashkurak turgan ekan. Ularni qo‘rqitish, o‘zimni himoya qilish maqsadida otashkurakni qo‘limga oldim. U issiq bo‘lgani uchun qaytib yerga tashlab yubordim. Keyin shu yerdagi pichoqni ko‘rib qolib qo‘limga oldim. Qochayotgan paytim yiqilib tushdim. U kelib ustimga chiqib pichoqlab tashladi. O‘zimni himoya qilayotib qo‘limdagi pichoqni unga sanchib olgan ekanman”, - deya ko‘rsatma bergan ayblanuvchi sud zalida.
Sudda qotillikda ayblanayotgan sudlanuvchi ilgari ham besh marotaba sudlangani ma’lum bo‘ldi.
“U meni pichoqlab o‘ldirmoqchi bo‘ldi. Oldindan rejalashtiryapti-ku u bu narsani. O‘zim ham bilmay qoldim barchasi qanday sodir bo‘lganini. Yerda yotgan joyimda ustiga o‘tirib olib pichoqlayotganda jon holatda uning qo‘lidan qutulmoqchi bo‘lganimda yuz berdi-da bu narsa. 
Pichoqni unga tiqib olganimni o‘zim ham o‘sha paytda bilganim yo‘q. Chunki holatim yaxshi emasdi. Doktorlar hayotimni zo‘rg‘a saqlab qolishdi. 
Bo‘lgan ishlardan afsusdaman. Bitta odam o‘lib ketyapti-ku. O‘zimni o‘zim kechirolmayapman. Lekin [uni pichoqlamaslikdan] boshqa ilojim ham yo‘q edi. [Chunki shu yo‘l bilan] o‘zimni o‘zim himoya qildim”, - deya aytgan sudlanuvchi. 
Jinoyat ishlari bo‘yicha Shayxontohur tumani sudining hukmi bilan sudlanuvchiga 10 yil-u bir oy muddatga ozodlikdan mahrum etish jazosi tayinlandi.